arnastofnun/IGC-2024 huggingface dataset:
Soraöflin leynast enn

Þetta er sennilega rétt hjá Sigurði Líndal prófessor emeritus. Soraöflin leynast enn í þjóðfélaginu, svo sem vörubílstjórar og skólafólk. Í gamla daga var soraöflin víðar að finna. Þá lokaði Gvendur jaki vegunum kringum Reykjavík og hleypti engum varningi í gegn. Þá var Dagsbrún soraafl og gott ef ekki Alþýðusambandið líka. Nú er öldin önnur, Pétur Tyrfingsson farinn að harma ósiðlega framgöngu vörubílstjóra. Verkalýðsrekendur sitja með sælusvip í stjórnum lífeyrissjóða. Ekki dettur þeim í hug að stunda andóf eða óhlýðni. Þeir eru tamdir hundar. Við sigum svo löggunni á soraöflin.
Murdoch í glervörubúðinni

Time segir Rupert Murdoch takast að svæla út Marcus Brauchli, ritstjóra Wall Street Journal. Búast má við tilkynningu næstu daga. Murdoch keypti blaðið nýlega og mun breyta því í stíl við Fox sjónvarpið. Murdoch hefur hagsmuni í pólitík og vill, að fjölmiðlar sínir styðji þá. Til að þóknast dólgunum í Kína kastaði hann BBC út af Star sjónvarpskeðjunni. Einnig lét hann HarperCollins stöðva útgáfu bókar eftir Chris Patten, landstjóra í Hong Kong. Enginn fjölmiðla hans hefur fjallað um Ruperts Adventures in China eftir Bruce Dover. Allir styðja stríð gegn Írak og Evrópusambandinu.
Sumir halda haus

Sænska nóbelsnefndin hefur sagt upp samningi við TV4 um að sjónvarpa hinni árlegu hátíð nefndarinnar. Það stafar af, að sjónvarpsstöðin leyfði dólgum Kína að ritskoða síðustu útsendingu. Klipptar voru út setningar, þar sem formaður nóbelsnefndarinnar mærði málfrelsi og fjölmiðlafrelsi. Á tímum sífelldra sorgarfrétta af ræfildómi og hundingshætti ríkisstjórna, þjóða, fyrirtækja, samtaka, einstaklinga. Nóbelsnefndin sænska kemur með logandi fífukveik inn í myrkur samtímans. Mér finnst sérstök ástæða til að fagna framtaki, sem stingur í stúf við kalda gróðahyggju alþjóðavæðingarinnar.
Þið eruð þægir þegnar

Atburðir síðustu daga vekja fyrst og fremst athygli mína á almennum skorti á andófi og óhlýðni Íslendinga. Almennt láta menn ekki á sér kræla og taka kárínum eins og hverju öðru hundsbiti. Lífskjör meðalfólks rýrna, en ríkir margfalda tekjur sínar með einkavinavæðingu. Ekkert fær raskað hugleysi þjóðarinnar. Óskert er dálæti hennar á sterkri stjórn með öflugri löggæzlu. Það eru ekki bara yfirmenn dómsmála og löggæzlu, sem eru fasistar, heldur eruð þið flest litlir fasistar í sálinni. Þið viljið búa í samfélagi að hætti bókarinnar 1984 eftir George Orwell. Þið eruð þegnar, ekki borgarar.
Anna kann ekki að semja

Flestir, sem til þekkja, segja mér það sama: Anna Stefánsdóttir er ófær um að semja við óþæga hjúkrunarfræðinga. Hún getur skipað fyrir, en hún getur ekki samið við nokkurn mann. Svo fór, því að Guðlaugur Þórðarson ráðherra hjó hausinn af stofnuninni án þess að setja henni nýjan haus. Stjórar tóku við verkefnum, sem þeir réðu ekki við. Afleiðingin er sú, að í næstu viku verður neyðarástand á sumum deildum Landspítalans. Ekki verður hægt að sinna brýnum aðgerðum. Guðlaugi er kannski sama um, að ríkisfyrirtæki rambi fram af nöfinni. Veit samt, að honum, en ekki Önnu, verður kennt um ófarirnar.
Slæm ímynd styrktaraðila

Coca Cola, Adidas, Visa og fleiri styrktaraðilar olympíuleikanna þurfa nú að verja ímynd sína. Fyrir ýmsum samtökum, sem berjast fyrir auknum mannréttindum í Kína. Þau heimta, að fyrirtækin þrýsti á dólgana, sem stjórna Kína. Einnig beita þau andófi hluthafa á aðalfundum og viðvörunum til almennings um, hvaða vörur þessir styrktaraðilar selja. Allt slíkt er eitur í beinum fjölþjóðafyrirtækja, sem hafa mikið fyrir því að skríða á bakinu og dilla skottinu til að komast í hlýjuna hjá dólgum. Engin slík viðleitni íslenzkra borgara finnst í garð íslenzkra styrktaraðila leikanna.
Aukið stjórnleysi – bravó

Frábært hjá unga fólkinu að stöðva umferð um Miklubraut til að mótmæla háu verði á bíómiðum. Aðgerðin var að því leyti betri en vörubílstjóranna, að ungmenninn vissu betur, hvenær heppilegt væri að hætta andófinu. Unga fólkið lýsti inn í eymd og volæði venjulegra íslenzkra borgara. Sem láta hvað sem er yfir sig ganga og endurkjósa bófana þar á ofan. Nú er kominn tími til að auka stjórnleysi í samfélaginu með meiri borgaralegri óhlýðni. Fátt fer meira í taugar kerfisfasista en anarkí. Aðgerðir, sem raska ró manna, taka löggustjórana alveg á taugum. Hér vantar meira stjórnleysi.
Íslandsmet í textreklame

Eitt mesta útgáfuhneyksli í mínu minni má sjá í Fréttablaðinu í dag. Þar er að verki fylgiritið Föstudagur. Á efnissíðum þess birtist forsíðuauglýsing og opnuauglýsing á húsi, sem yfirmaður á 365 miðlum er með í sölu. Oft hafa tímarit og fylgirit skautað á gráu svelli í textreklame, en ég man ekki svartari útfærslu en þessa. Ritstjóri Föstudags Fréttablaðsins er Marta María Jónasdóttir, húseigandinn og yfirmaðurinn er Freyr Einarsson. Þegar ég skrifa þetta að kvöldi, hafði ekki heyrst minnsta andvarp frá ritstjórum og útgáfustjóra 365 miðla. Textreklame starfsmanna er því stefna 365 miðla.
Geir, Davíð og Bush

Geir Haarde var talinn skemmtilegur, var vel látinn af stjórnarandstöðunni. Sem forsætis hefur hann fengið snert af Davíðsveiki. Hrokinn leiðir hann í ógöngur. Hann neitar að tala við bílstjóra nema þeir hætti aðgerðum. Eins og Bush vill ekki tala við neinn, sem máli skiptir í heiminum, nema þeir hætti aðgerðum. Ekki tala við Hamas, ekki tala við Hizbolla, ekki tala við Íran, ekki tala við Evrópu. Hins vegar er markmið pólitíkusa að láta hluti gerast, tala við menn og finna lausnir. Geir er eins og Bush, óhæfur til að láta hluti gerast. Er steinrunninn í málum Evrópu og vörubílstjóra. Í öllu.
Hoppar milli fræðigreina

Helgi Gunnlaugsson afbrotafræðingur hoppar létt milli fræðigreina. Segist í Mogganum í dag efast um, að vörubílstjórar hafi stuðning í aðgerðum sínum. Vísar ekki í kannanir, eins og fræðimenn á því sviði mundu gera. Einhver önnur vísindi eru að baki, kannski hin sömu og hann notar í afbrotafræði. Samkvæmt blogginu fer fræðingurinn með rangt mál, þar skiptast menn ákveðið í tvö horn. Aðkoma Helga að málinu er ekki ný. Fræðimenn á einu sviði hafa oft hneigst að órökstuddum yfirlýsingum á öðrum sviðum. Ég efast þó um, að slíkur fræðingur sé marktækur á eigin sviði. Hann er bara álitsgjafi. Bara.
Geir skammast sín

Geir H. Haarde forsætis skammast sín fyrir að hafa talað við Gordon Brown forsætis um aðild að Evrópusambandinu. Skrifstofa brezka ráðherrans gaf út tilkynningu um, að þeir hefðu rætt aðildina. Síðan dró skrifstofan þetta til baka. Væntanlega að kröfu Geirs. Enga aðra rökrétta ástæðu er að finna fyrir afturkalli tilkynningarinnar. Gott er, að Geir geti einhvers staðar rætt í laumi um aðild að Evrópu. Ekki gerir hann það hér. Hann skammast sín ekki fyrir að segja Íslendingum, að Evrópuaðild sé ekki til umræðu. Og hann skammast sín fyrir að vera staðinn að því að ræða málið í laumi í útlöndum.
Hænur þjóta í Holtinu

Við hjónin sigldum til sætis í Holtinu í kjölfar yfirþjónsins. Innkoman sætti skelfingu Haraldar Johannessen, sem sat þar við annan mann. Þeir voru búnir að panta, matseðlarnir voru horfnir. Eftir fimm mínútna vanlíðan flúði ríkislögreglustjórinn út á götu. Í annað sinn sátum við hjónin þar í velsæld. Þá kom Davíð Oddsson í gættina, en hrökklaðist öfugur til baka. Tveim mínútum síðar skauzt Hannes Hólmsteinn í tvígang úr anddyri í eldhús. Dílum hans lauk með, að félagarnir læddust sem krimmar inn í gluggalausa kompu við eldhúsið. Mér líður vel í Holtinu, hænurnar þjóta í allar áttir.
Of vægar Evrópureglur

Vöruflutningabílstjórar segja evrópskar reglur um hvíldartíma ekki henta íslenzkum aðstæðum. Vilja fá að keyra linnulaust í ellefu tíma. Ég vildi ekki mæta vörubílstjóra á ellefta tímanum. Evrópsku reglurnar eru ekki of strangar hér á landi, heldur of vægar. Vegirnir eru svo mjóir, að þreyta getur haft alvarlegri áhrif en á hraðbrautum Evrópu. Ég skil ekki, hvernig vörubílar geta mætt hver öðrum. Fráleitt er, að samgönguráðherra taki að sér að vera sendisveinn þeirra, sem vilja rýra öryggi á þjóðvegum landsins. Ríkisstjórnin á hiklaust að hafna þessari undanþágukröfu vörubílstjóra.
Hitler var toppurinn

Hitler var toppur óeirðanna á Norðlingaholti. Menntaskólanemar mættu í gervi Hitlers og báru deiluaðilum Hitlerskveðju. Leiksýning þeirra hæfði undarlegum lögregluóeirðum með ívafi af sjónvarpsóeirðum. Hún reitti meira að segja leiðarahöfund Fréttablaðsins til reiði. Það var yndislegt. Lætin á Norðlingaholti voru auðvitað skrípó. Gargandi bílstjórar í andlitinu á tómeygum lögreglumönnum. Gargandi löggur úðandi pipar á fullu. Gæti verið í kvikmynd eftir Salvador Dali. Svo komu krakkarnir með innskot Hitlers. Ég hló mig máttlausan. En smáborgarar hafa auðvitað ekki sans fyrir háði.
Leiknar sjónvarpsóeirðir

Lætin í gær voru ekki bara lögregluóeirðir, heldur líka sjónvarpsóeirðir. Samkvæmt hljóðbita á útvarpi Sögu, sagði Lára Ómarsdóttir fréttamaður: „Ég gæti fengið einhvern til að kasta eggjum á meðan við erum læf.“ Þetta er ófyrirgefanleg hegðun blaðamanns, en því miður ekki einsdæmi. Flest ólæti, sem við sjáum í erlendum sjónvarpsfréttum, eru sjónvarpsknúin. Menn leika ólæti til að málefnið verði myndrænt fyrir sjónvarp. Það er einn helzti galli sjónvarps umfram aðra fréttamiðla, að það þrýstir sér frekt inn í rás atburðanna. Þannig verður það að geranda í fréttum. Á Norðlingaholti í gær.
Mannfjöldastjórnun með pipar

Nýtt hlutverk löggunnar varð sýnilegt á Norðlingaholti, mannfjöldastjórnun með lögregluóeirðum. Höfum áður séð hana í sjónvarpi frá útlöndum, en sáum hana fyrst á Íslandi í gær. Löggan mætir borgaralegri óhlýðni með sveitum, vopnuðum kylfum og skjöldum og táragasi. Hún pikkar út þá, sem hæst garga, gasar þá, lætur fimm-sex dáta leggjast á hvern og skutlar inn í löggubíl. Löggustjórar þola ekki lengur, að borgaralega óhlýðnum sé gefið í nefið. Nú skulu þeir beittir ofbeldi. Austur á landi keyrir löggan á fólk. Allt þetta er skipulagt fráhvarf frá borgaralegum hefðum, sem viðurkenna óhlýðni.
Óeirðasveitir Stóra Bróður

Svigrúm borgaralegs andófs hefur minnkað. Guðmundur jaki gat lokað vikum saman vegum til Reykjavíkur til að gæta hagsmuna verkafólks. Það var fyrir mörgum áratugum. Nú er löggan farin að leggja til atlögu við borgaralega óhlýðni. Óeirðirnar í gær voru lögregluóeirðir, skipulagðar af öfgaöflum kerfisins. Að baki sjáum við svip Björns Bjarnasonar ráðherra og Haraldar Johannessen ríkislögreglustjóra. Smám saman er verið að breyta löggunni úr vini litla mannsins í vopnaðar sveitir til að gæta hagsmuna Stóra Bróður. Skólafólk í nazistafötum á Norðlingaholti var frábær áminning, heil Hitler.
Skipulagslaus óhlýðni

Hefðbundin borgaraleg óhlýðni nær aftur til Mahatma Gandhi. Vörubílstjórar viku frá henni í gær með því að rífast við lögguna. Það gerðu menn Gandhis aldrei. Þeir höfðu aga á óhlýðninni og gættu þess, að allt ofbeldi væri af hálfu lögreglunnar. Æ síðan hafa óhlýðnir lagst í götuna, hlekkjað sig við mannvirki, en ekki rifizt. Því síður grýta þeir hlutum. Bílstjórar misstu sín mótmæli í hendur ungs fólks, sem kom aðvífandi og kastaði eggjum og grjóti. Í fréttum skorti aðgreiningu á vörubílstjórum og unga fólkinu. En skipulagslaus, anarkísk óhlýðni borgaranna er samt fín nýbreytni lýðræðis.
Jakinn lokaði vegunum

Þegar ég var ungur, lokaði Guðmundur jaki vegum við Reykjavík vikum saman í verkfalli. Þá var löggan ekki enn farin að ljúga, að hún eigi að stjórna framkvæmd vinnudeilna og annars andófs. Þá var lýðræði virt hér á landi, þótt almenningur fengi hvorki mjólkurvörur né benzín. Nú er búið að læsa þjóðfélagið inn í nútímaútgáfu af fasisma. Löggusveitir efna til óeirða eins og SA í Þýzkalandi við upphaf nazismans. Ráðherra og yfirmenn löggæzlu draga úr almannaþjónustu, en fjölga í sveitum, sem lumbra á fólki. En andóf er enn löglegt og lýðræðislegt, eins og það var á blómaskeiði Jakans.
Skerjafjörður er afskekktur

Umferðarmiðstöðvar eiga auðvitað að vera nálægt umferð og miðborgum. Annars þjóna þær ekki hlutverki sínu samkvæmt orðsins hljóðan. Umferðarmiðstöð í Skerjafirði er út í hött. Fólk þarf að taka á sig langan krók til að komast þangað. Hvort sem það gengur eða hjólar, fer í eigin bíl eða leigubíl, í strætó eða rútu. Umferðarmiðstöð Reykjavíkur á að vera sem næst Kvosinni, Reykjavíkurflugvelli og mótum Miklubrautar og Kringlumýrarbrautar. Því ætti að byggja umferðar- og flugstöð nálægt núverandi umferðarmiðstöð sunnan við horn Milkubrautar og Njarðargötu. Ekki á afskekktum stað í Skerjafirði.
Lögregluóeirðir fasista

Lögregluóeirðir urðu í dag á Suðurlandvegi. Löggan réðst á mótmælendur og úðaði pipar, svo að nokkrir urðu að fá læknishjálp. Næst verður löggan með rafbyssur. Þetta heitir mannfjöldastjórnun á máli fasista. Þeir telja, að löggan eigi að stjórna mótmælum og að þau megi ekki raska neinu. Fasistar eru andvígir truflunum á gangverki þjóðfélagsins. Þeir vilja berja þá, sem trufla gangverkið, keyra þá niður, úða þá með pipar og bráðum gefa þeim rafstuð. Löggan hefur rangar hugmyndir um lýðræði. Mótmæli eru eðlilegur þáttur þess og mega valda röskun. Burt með fasista ríkislögreglustjórans.
Hver er þessi Guðlaugur?

Hver er þessi Guðlaugur Þórðarson, sem hefur haldið okkur agndofa í allan vetur? Fyrst setti hann af stað leikfléttu um Orkuveitu Reykjavíkur og Reykjavík Energy Invest. Þar fóru fram skjaldsveinar hans í borgarstjórn. Það hefur leitt til endurtekinna valdaskipta í borginni og hrunins álits borgarstjórnar. Nú er hann farinn að rústa Landspítalann á svipaðan hátt. Neitaði að tala við forstjórann og svældi hann út. Er að koma þar upp ógnarstjórn, sem hrekur burt fagfólkið og eykur hraðann á einkavæðingu og afnámi velferðar. Þessi hryðjuverkamaður er víst heilbrigðisráðherrann.
Varið ykkur á Abbas

Rétt var að taka vel á móti Mamúd Abbas, forseta Palestínu. Enn betra var að taka upp stjórnmálasamband við hann. Gott er, ef þetta linar hörmungar Palestínumanna. Við skulum samt muna, að Abbas er ekki fulltrúi fólksins í Palestínu, heldur spillingarflokks Arafats, Fatah. En Hamas-flokkurinn vann kosningarnar í Palestínu fyrir rúmu ári. Og myndaði samsteypustjórn, sem Abbas rak frá völdum. Með stuðningi Ísraels, Bandaríkjanna og Evrópu setti hann neyðarlög. Hamas hefur samt haldið völdum á Gaza-svæðinu. Abbas er valdaræningi og vestrænn leppur, ekki lýðræðissinni. Varið ykkur á honum.
Hóflega trúgjörn þjóð

Hóflega trúgjörn þjóð

Íslendingar sækja kirkju af sérstöku tilefni, fermingu og jarðarför. Trúin er ekki miðlæg í lífi fólks. Margir trúa á guð sem æðri mátt eða jafnvel eins konar náttúruafl, sem hafi lítil afskipti af sköpunarverki sínu. Aðrir hugsa sér eins konar Albert Guðmundsson, sem stundi reddingar fyrir þá, sem fara með bænirnar. Galdrabrennur urðu aldrei skemmtun hér. Menn hlaupa ekki út á torg til að grýta portkonur og tollheimtumenn. Ofstækissöfnuðir eru fámennir og hafa lítil áhrif síðan Framsókn hvarf. Þeir reka þó sjónvarp, lofa þar Ísrael og sýna bíómyndir af róttækum bandarískum fjárplógsklerkum.
Sjálfsvíg Samfylkingar

Fylgistap Samfylkingarinnar er þríþætt. Í fyrsta lagi hafa ráðherrar hennar fjarlægzt velferð og nálgazt frjálshyggju. Í öðru lagi hafa þeir fjarlægzt umhverfisvernd og nálgazt stóriðju. Í þriðja lagi er formaður hennar dottin í rugl. Hún hefur tekið við öllum arfi Framsóknar. Þeytist um heiminn til að afla stuðnings drullusokka við framboð Íslands í öryggisráðið. Axlar ábyrgð ríkisins á fólsku Bandaríkjanna og Nató í fjarlægum álfum. Ferðast meira að segja í einkaþotu. Samfylkingin hefur kastað frá sér velferð og umhverfisvernd og rekur firrta utanríkisstefnu. Þetta kostar mikið fylgi.
Græn bylting rýr

Hingað til hef ég farið með pappír, blöð og fernur í Sorpu, sennilega einu sinni í mánuði. Nú býðst Gámaþjónustan til að gera þetta fyrir 990 krónur á mánuði eða 11.880 krónur á ári. Setur græna tunnu hjá mér og losar hana mánaðarlega. Borgar þetta sig? Sennilega þægilegt fyrir þá, sem hafa ekki bíl. Kringum tilboðið er settur upp áróður spunakarla. Þar er græna tunnan sögð bylting í umhverfismálum. Sögð framsækið verkefni, þar sem fólk sé á grænni grein. Það leggi sitt af mörkum til betri framtíðar. Er samt bara sala aflátsbréfa, ekki grænni athöfn en sú, að ég komi áfram við í Sorpu.
Geðveikur frambjóðandi

Hillary Clinton forsetaframbjóðandi hótaði í morgun í ABC sjónvarpinu að gereyða (obliterate) Íran, ef hún yrði forseti. Í æfingum sínum í karlrembu er hún verri en George W. Bush. Hann hefur bara hótað að ráðast á Íran, ekki að eyða landinu gersamlega. Þar búa rúmar 70 milljónir. Clinton hyggst slá út Stalín, Maó og Hitler samanlagða. Ég held, að hún sé geðveik. Hef aldrei áður heyrt pólítíkus hóta að leika sér svo að atómvopnum, að hann gereyði heilu ríki. Sýnir firrt andrúmsloft Bandaríkjanna, að Clinton skuli láta sér detta þetta í hug. Spyrlum ABC brá ekki einu sinni við hótunina.
Þarf pakkið að vita allt?

Samkomulag er í samfélaginu um, að fjölmiðlar segi fréttir aðeins að vissu marki. Ekki sé fjallað um mál, sem rétttrúnaður hefur ákveðið, að lúti bannhelgi. Af því að samfélagið vill hafa hóf á lýðræði, vill sérstaklega takmarka gegnsæi. Lýðræði byggist auðvitað á sem mestu gegnsæi. Til þess að fólk hafi burði til að breytast úr þegnum í borgara. Gegn þessu hafa risið forsjárhyggja og vandamálafræði. Þessi sjónarmið vilja ákveða, hvernig og hvað sé birt í samfélaginu. Talsmenn þeirra eru sammála slúbbertum um, að fólk eigi að fá sem minnst að vita. Í sumar verður tekizt á um skattskrár.
Einkaglæpir og einkaskattar

Stuttbuxnadrengir og lögmenn slúbberta hafa lengi reynt að víkka hugtak einkamála. Þeir vilja láta það ná yfir óskylt, svo sem peninga og glæpi. Stafar auðvitað af, að slúbbertar eru annað hvort í fjármálum eða glæpum eða hvoru tveggja. Þessi túlkun er andstæð lýðræði, sem virkar aðeins í gegnsæju samfélagi. Því er fjármála og glæpa hvergi getið í stjórnarskrám sem einkamála. Ekki heldur í þeirri íslenzku. Því eru tekjur og skattar, eignir og glæpir ekki einkamál. Ófært er líka að líta á tekjur, skatta, eignir og glæpi sem sameiginlegt einkamál ríkis og viðkomandi slúbberts.
Reiðir Kínverjar erfiðir

Kínverjar eru reiðir þeim, sem hafa truflað ferð ólympíueldsins um borgir heimsins, einkum Frökkum og Bretum. Á netinu er heimtað bann við kaupum á vestrænum vörum. Senn fara þeir að brenna brúður og fána að hætti múslima. Eru aldir upp á áróðri stjórnvalda áratugum saman. Munu seint sættast við vestrænar hugsjónir. Viðurkenna ekki þjóðarréttindi Tíbeta, halda að landið sé kínverskt. Ókleift er að fá Kínverja og múslima ofan af ofbeldi og andúð á mannréttindum. En við getum hindrað slæm áhrif þeirra á vestrænt mannlíf. Í Róm haga menn sér eins og Rómverjar. Eins í Peking, Teheran og Reykjavík.
Súlufölsun Fréttablaðsins

SEinkennileg er árátta Fréttablaðsins að falsa súlurit á forsíðu. Það á að sýna, að blaðið sé mesta og bezta blað landsins. Tölurnar eru réttar, en súla Fréttablaðsins er ýkt. Ef súlur Moggans og 24 stunda eru réttar, þá sýnir súla Fréttablaðsins yfir 80% lestur. Það er blekking, á að vera 60%. Súlurit eiga að sýna staðreyndir betur tölur geta gert. Þarna þarf að lesa örsmáar tölur til að skilja sannleikann. Þetta er gamall vandi frá upphafi blaðsins. Ég var þar í hálft ár og reyndi án árangurs að stemma stigu við áráttunni. Hún var inngróin. Hef aldrei heyrt haldbæra skýringu á henni.
Þorbjörg átta – hestarnir átján

Þorbjörg Helga Vigfúsdóttir kann ekki að telja. Hún sá um það bil 100 manns og taldi upp í átta. Það er minna en hestar Andrésar á Kvíabekk, sem kunnu að telja upp í átján. Þeir byrjuðu að kumra, þegar átjándi bagginn kom inn í fjós. Hann var ætlaður þeim. Hestarnir hefðu líka staðið sig betur en Þorbjörg Helga við að stjórna Reykjavík. Útilokað er að stjórna eins flóknu apparati og borginni með að kunna að telja upp í átta. Lengi hefur verið haldið fram greindarskorti hjá borgarfulltrúum Sjálfstæðis. Hefur nú verið staðfest í tölum. Getur flokkurinn ekki bara fengið sér hesta í framboð?
Þórunn vill álverið

Þórunn Sveinbjarnardóttir getur vel sett fótinn fyrir álverið í Helguvík. Það er leikur einn fyrir ráðherra að gera það, ef hún vill. Hún getur sagt ófært að þurrka upp jarðhita á Reykjanesi og Hellisheiði fyrir eitt álver. Það sé lágmarkskrafa, að álverið noti aðeins endurnýjanlega orku, ekki orku, sem eyðist á fjörutíu árum. Hún getur gert ítrustu kröfur til varna gegn mengun og um greiðslur til umhverfismála. En það mun hún ekki gera. Stafar af, að hún er ekki andvíg álverinu í Helguvík. Hún segist bara vera það. Hún felur sig bak við meinta sjálfvirkni í rennsli málsins um kerfið.
240 manna lögguskríll

Björn Bjarnason marskálkur hefur ákveðið að koma á þessu ári upp 240 manna varaliði lögreglunnar. Þar verða hægri róttæklingar með ofbeldishneigt hugarfar fasista. Það á að standa fyrir skrílslátum eins og urðu í nokkur skipti á stríðsárunum og við inngöngu Íslands í Nató. Það á að hirða upp friðsama mótmælendur og loka þá inni, meðan alræmdir glæpamenn koma í opinbera heimsókn. Það á að læra að aka bílum á friðsama mótmælendur að hætti löggunnar á Austurlandi. Draumur ríkislögreglustjóra er að verða að veruleika. SS-sveit hans verður tilbúin til skrílsláta síðar á þessu ári.
Fórnardýrið skemmdi vopnið

Fasistaeðli löggunnar hefur enn birzt. Arinbjörn Snorrason, lögreglumaður nr. 8716, ók á fótgangandi mótmælandann Ólaf Pál Sigurðsson við Kárahnjúka á sínum tíma. Löggan hefur nú kært Ólaf Pál fyrir skemmdir á löggubílnum, sem urðu við ákeyrsluna. Hann kærði lögguna, en ríkissaksóknari neitaði að rannsaka málið. Hann neitaði að tala við vitni að atburðum, en skrifaði frásagnir fasistanna. Nú hefur löggan ákveðið að láta hné fylgja kviði. Það ákærir fórnardýr tilræðisins fyrir skemmdir á vopni tilræðismannsins. Sem reyndi oftar að keyra á mótmælendur. Í löggunni ráða fasistar ríkjum.
Hóprunk hestamanna

Kvartað hefur verið um, að ég sem hestamaður hafi ekki tekið þátt í umræðu á vefnum um hóprunk hestamanna. Það fór fram á vegum formanns hestamanna í Mosó og er orðinn árlegur viðburður. Hér kemur því síðbúin skoðun mín. Ég styð hóprunk hestamanna í hreppnum. Þeir hafa við lítið annað að vera. Umferð hestamanna er bönnuð í bænum samkvæmt reglugerð. Þeir þurfa því að sitja á herrrakvöldum hjá formanni, leigja sér nektarskvísur og stunda hóprunk. Eykur líka félagslífið í hreppnum, því að nú er verið að stofna þar hestamannafélag án hóprunks. Sennilega hefur formaður þess heilabú.
Hillary Clinton svíður jörð

Ég segi ekki, að Barack Obama verði betri forseti en Hillary Clinton. Hann hefur ýmsa galla, einkum er hann handbendi auðvaldsins, sem borgar baráttu hans. En Hillary Clinton hefur vanhelgað sig með sóðabaráttu. Hún og Bill og þeirra lið dreifa erkilygum repúblikana um Obama. Hún fullyrti líka, að John McCain yrði traustari forseti en Obama. Þannig talar ekki demókrati. Bara sá siðlausi, sem hefur tapað voninni og skilur eftir sig sviðna jörð. Vonlaus og siðlaus barátta Clinton mun leiða til sigurs McCain. Og þar með til framhalds á hrottalegri sríðsdýrkun og óvinsældum Bandaríkjamanna.
Hverful Evrópuást

Tveir þriðju hlutar Íslendinga munu ekki styðja umsókn um aðild að Evrópu, þegar til kastanna kemur. Mæling í skoðanakönnun í upphafi kreppunnar segir aðeins frá stemmningu dagsins. Fólk er núna skelfingu lostið yfir falli krónunnar og himinháum vöxtum. Þegar hagkerfið hefur náð nýju jafnvægi, mun ástin á Evrópu hjaðna niður í hálfa þjóðina. Þegar kemur að atkvæðagreiðslu mun svo þjóðrembingur láta til sín taka. Þá verða dregnir fram landvættir, fjallkonan og sagnfræðibull Hriflu-Jónasar. Guðni mun kyssa kýr og kindur og mála spænska ryksugutogara á vegginn. Þá mun falla umsókn um aðild.
Nafnlausar hótanir múslima

Morgunblaðið lokaði bloggsíðu, af því að þar birtist sannleikur um íslam. Músin í fjölmiðlaheiminum lét undan kvörtunum og hótunum um málsókn. Hrædda blaðið upplýsti ekki, hverjir kvörtuðu og hverjir hótuðu. Í öðrum fjölmiðli voru leiddar líkur að framtaki framámanna í hópi múslima. Við eigum rétt á að vita, hverjir kvörtuðu yfir sannleikanum. Og hverjir hótuðu að siga lögfræðingum á hann. Var það formaður félags múslima eða aðrir stjórnarmenn félagsins? Það gengur ekki, að dólgar vaði nafnlausir á skítugum skónum yfir grundvallarreglu vestræns nútíma: Að sannleikurinn geri okkur frjáls.